A fogászati alapellátás kilátásai

Az év vége mindig jó alkalmat kínál arra, hogy visszatekintsünk az elmúlt év eseményeire, számba vegyük mi történt az év folyamán. A 2024-es év nemcsak kihívásokkal, hanem előremutató eredményekkel is szolgált a fogorvosi szakma számára. Cikkünkben szeretnénk bemutatni, hogyan küzdöttünk közösen a fogorvosi közösség helyzetének javításáért, miközben szembenéztünk a gazdasági nehézségekkel.
Infláció és finanszírozási problémák
A 2024-es év egyik legnagyobb kihívása a 2023-as évhez hasonlóan magyarországi infláció megemelkedése volt, amely jelentősen befolyásolta mindennapi munkánkat. Az infláció nemcsak a magánéletünket érintette, hanem a fogorvosi praxisok működésére is komoly hatással volt. Az alapellátás tételes finanszírozása idén is változatlanul a 2000-es évek szintjén maradt, így a növekvő költségek mellett egyre nehezebb volt biztosítani a praxisok fenntarthatóságát.

Bár a bértámogatásban bekövetkezett emelkedés az elmúlt években segített tompítani a pénzügyi nyomást, a forrásaink egyre kevésbé elegendőek ahhoz, hogy fedezzék a praxisok fenntartási és fejlesztési igényeit. Ez különösen igaz a kötelező karbantartásokra, amelyek költségei évről évre emelkednek. Idén sikerült elérnünk, hogy a kormányzat figyelembe vegye javaslatainkat a karbantartási ciklus háromévesre történő módosítására, amely hosszabb távon enyhítheti a vállalkozásokra nehezedő terheket, de ez még egyelőre csak csepp a tengerben. Az inflációs nyomás kezdi erodálni az elmúlt évek bérfejlesztésének eredményét is, különösen a fiatal, kevés tapasztalati évvel rendelkező kollégák esetében.

A nehézségeket tovább növeli, hogy a 2025-re előirányzott költségvetés tervezete alapján a fogászati ellátásra fordított összeg 1,5 milliárd forinttal csökken a 2024-es évhez képest. Ez különösen aggasztó, figyelembe véve, hogy az alapellátás finanszírozása már évek óta nem emelkedett ezen a soron. Ez a forráscsökkenés várhatóan negatív hatással lesz a fogorvosi praxisok fenntarthatóságára a zárt kassza jellegéből fakadóan, valamint akadályozhatja a betegellátás minőségének és elérhetőségének javítását. A szakmánk szempontjából létfontosságú, hogy ezen változás hatásait minimálisra csökkentsük, és továbbra is aktívan dolgozzunk a kormányzattal együttműködve a fogászati ellátás hosszú távú stabilizálásán és fejlesztésén.
Iskolafogászatok helyzete
Az idei év meghatározó eseményei közé tartoztak a Magyar Orvosi Kamara és a kormányzat között zajló tárgyalások, amelyek során a MOK Fogorvosok Területi Szervezete is aktív szerepet vállalt. A tárgyalások fő célja a szakellátó és iskolafogorvos kollégák jogállásának rendezése volt. A cél az volt, hogy a fogorvosok bértámogatása, praxisközösségben való részvétele kiterjedjen az iskolafogászatot ellátó kollégákra és jogi elismerése megkezdődjön, hogy ők is végre méltó helyet kapjanak mind a szakmán belül, mind a társadalom egészében. Előremutató ígéreteket kaptunk, viszont ezek jogszabályi megjelenése még várat magára. Bízunk a kormányzat részéről tett ígéretek hitelességében és mielőbbi megvalósulásában.

Fontos megemlíteni, hogy idén a Kamarán belül is adódtak feszültségek. A belső nézeteltérések időnként megnehezítették a közös munkát, de meggyőződésünk, hogy csak együtt, egységben tudjuk hatékonyan képviselni szakmai érdekeinket. Így pozitív, kompromisszumokra kész jövőképpel tekintünk a 2025-ös év elé.
A jövő év reményei
Az év végi kihívások ellenére 2024 novemberében reményteljes hírekkel zárhattuk az évet. A kormányhatározat alapján a helyreállítási alapból 27 milliárd forint érkezik az egészségügyi alapellátáshoz, amelyből jelentős források állnak majd rendelkezésre az alapellátó fogorvosi praxisok fejlesztésére is.

A támogatások egy része szervezeti fejlesztésekre, míg másik része a betegellátás tárgyi és személyi feltételeinek javítására irányul. A fogorvosok számára különösen fontos, hogy a praxisokba lehívható támogatások révén lehetőség nyílik modern eszközök beszerzésére, amelyek segítenek a minőségi ellátás biztosításában. A pontos részletszabályokról még nem jelent meg rendelet, de minden bizonnyal ez hamarosan meg fog történni.

A szakma jövője a kezünkben van
Az idei év nehézségei ellenére sikerült fontos lépéseket tennünk a fogorvosi szakma megerősítése érdekében. A kommunikáció a kormányzat részével folyamatos és előremutató. Az előttünk álló 2025-ös év lehetőséget kínál arra, hogy tovább építsük a közös munkára alapozott eredményeinket, és egyre közelebb kerüljünk céljaink megvalósításához és a magyar egészségügy, ezen belül is a fogászat további fejlődéséhez.

A 2024-es év tanulsága az, hogy a fogorvosi közösség ereje az összefogásban és a kitartásban rejlik. Az infláció és a belső feszültségek ellenére sikerült közösen fellépnünk, és olyan eredményeket elérnünk, amelyek hosszú távon pozitív hatással lehetnek a szakmánkra. Az év végi ünnepek alkalmával szeretnénk kifejezni hálánkat minden fogorvos kollégának az egész éves áldozatos munkájáért. Kívánjuk, hogy a karácsony nyugalma és meghittsége töltse fel Önöket, és az új év új reményekkel, erővel és szakmai sikerekkel köszöntsön be!

Boldog karácsonyt, meghitt ünnepet és eredményes új évet kívánunk minden kedves kollégának.

